**Rallin EM-sarja** (engl. *FIA European Rally Championship*) on Kansainvälisen autoliiton FIA:n Euroopassa vuosittain järjestämä rallikilpailujen sarja, jossa ratkaistaan kuljettajien, kartanlukijoiden ja tallien Euroopan mestaruudet. Nykyisin sarjaan kuuluu kahdeksan rallia, joista puolet ajetaan asfaltti- ja puolet sorateillä.

Sarja on perustettu vuonna 1953, ja EM-tittelit on ratkottu sen jälkeen joka vuosi. Historian monien eri vaiheiden jälkeen EM-sarja on nykyään arvostetuimpia FIA:n alueellisia rallimestaruussarjoja. Suomalaiskuljettajista rallin Euroopan mestaruuden ovat voittaneet Rauno Aaltonen (1965), Pauli Toivonen (1968), Juho Hänninen (2012) ja Esapekka Lappi (2014).

Historiaa
---------

Rallin EM-sarja perustettiin vuonna 1953, ja se oli parinkymmenen vuoden ajan yksi maailman ehdottomasti arvostetuimmista rallisarjoista. 1960-luvulla Euroopan mestareiksi kruunattiin mm. suomalaiset rallilegendat Rauno Aaltonen ja Pauli Toivonen. Autonvalmistajien kiinnostus EM-sarjaa kohtaan alkoi kuitenkin laskea 1970-luvulla, kun vuonna 1970 perustettiin MM-sarjaa edeltänyt Autonvalmistajien kansainvälinen mestaruussarja, johon EM-sarjasta siirtyi seitsemän rallia. Varsinaisen MM-sarjan perustaminen vuonna 1973 ja MM-titteleiden jakaminen vuodesta 1979 alkaen myös kuljettajille vähensivät EM-sarjan kiinnostavuutta edelleen.

1970-luvulla rallien lukumäärä EM-sarjassa kasvoi hurjaa vauhtia. Vuosikymmenen alussa EM-status oli vuosittain noin parillakymmenellä kilpailulla, mutta vuosikymmenen lopulla lukumäärä lähenteli jo viittäkymmentä. Samalla kun rallien määrä kasvoi, EM-sarjassa otettiin 1970-luvulla käyttöön rallikohtaiset pistekertoimet (1–4), joilla rallista saatavien EM-pisteiden määrä kerrottiin. Arvostetuimmista kilpailusta pisteitä sai siis nelinkertaisesti verrattuna ralleihin, joiden kerroin oli 1. Rallien hurja lukumäärä ja eri kertoimet tekivät EM-tilanteen kehittymisen seuraamisesta kauden aikana hyvin vaikeaa, etenkin kun EM-tittelistä kilpailevat kuljettavat eivät välttämättä osallistuneet lainkaan samoihin kilpailuihin. Tilanne ei juuri helpottunut, kun kertoimet muutettiin 1980-luvun lopulla muotoon 2-5-10-20, mikä lisäsi arvostetuimpien rallien painoarvoa. EM-sarjaan kuuluvien rallien lukumäärä kuitenkin säilyi viidenkymmenen tuntumassa aina vuoteen 2003 saakka. Ennätysvuonna 1998 sarjaan kuului peräti 58 kilpailua.

Vuonna 2004 EM-sarjaan tehtiin suuria uudistuksia, kun kilpailujen lukumäärää pudotettiin edelliskauden viidestäkymmenestä yhdeksään. Uudistetuun sarjaan otettiin mukaan ainoastaan rallit, joiden pistekerroin oli ollut 20. Muista kilpailuista muodostettiin alueellisia rallicupeja. Samalla pistekertoimista luovuttiin ja pisteitä jaettiin kahdeksalle parhaalle FIA:n muistakin luokista tutulla kaavalla 10-8-6-5-4-3-2-1. Myöhemmin sarjan sääntöjä muutettiin vielä niin, että kunkin kilpailupäivän nopeimmille alettiin jakaa bonuspisteitä (3-2-1), minkä toivottiin kannustavan rallissa jo keskeyttäneitä kuljettajia jatkamaan kilpailua seuraavana päivänä. Lisäksi EM-pisteitä saivat vain koko sarjaan ilmoittautuneet kuljettajat. Tällä pyrittiin siihen, etteivät vain yksittäisiin kilpailuihin osallistuvat paikalliset kuljettajat sotkisi kilpailua EM-tittelistä. Vuonna 2010 siirryttiin muiden FIA-kilpasarjojen tapaan pistelaskukaavaan 25-18-15-12-10-8-6-4-2-1 ja kilpailupäiväbonukset jaettiin viidelle parhaalle 7-5-3-2-1.

Seuraava huomattavampi muutos EM-sarjaan tapahtui vuonna 2013, kun se yhdistyi vuonna 2006 perustetun kansainvälisen Intercontinental Rally Challenge (IRC) -rallisarjan kanssa. Samalla EM-sarjalle saatiin promoottori, kun IRC-sarjan promoottorina toiminut Eurosport siirtyi sarjojen yhdistymisen myötä EM-sarjan promoottoriksi. Uudistuneeseen sarjaan otettiin mukaan kilpailuja sekä edelliskauden EM-sarjasta että IRC:stä.

Vuonna 2020 EM-sarjan pisteidenlaskujärjestelmää uudistettiin jälleen. Pisteitä alettiin jakaa jokaisen kilpailun 15 parhaalle kaavalla 30-24-21-19-17-15-13-11-9-7-5-4-3-2-1. Lisäksi kunkin kilpailupäivän viidelle parhaalle jaettavia bonuspisteitä vähennettiin kaavan 5-4-3-2-1 mukaiseksi.

Vuonna 2022 EM-sarjan promoottoriksi vaihtui rallin MM-sarjan promoottorina toimiva WRC Promoter GmbH -yhtiö. Käyttöön otettiin muun muassa MM-sarjasta tuttu Power Stage -erikoiskoe ja kilpailupäiväkohtaisista bonuspisteistä luovuttiin. Lisäksi jokainen erikoiskoe alettiin televisioida ja striimata suorana lähetyksenä.

EM-sarja nykyisin
-----------------

### Autot ja luokat

EM-sarjassa kilpaillaan nykyisin kolmessa yleisessä luokassa ja yhdessä junioriluokassa. Pääluokka **ERC** on tarkoitettu Rally2-luokitelluille autoille, **ERC3**-luokassa kilpaillaan Rally3-autoilla ja **ERC4**-luokassa sekä Rally4- että Rally5-autoilla. **Junioreiden** EM-sarja on tarkoitettu korkeintaan 27-vuotiaille kuljettajille, ja se ajetaan Rally4- ja Rally5-autoilla.

Näiden lisäksi on myös muita EM-rallien yhteydessä järjestettäviä oheissarjoja. Tällainen on esimerkiksi *ERC Open* -luokka, josta ei jaeta virallista FIA:n mestaruustitteliä ja johon voi osallistua Rally2 Kit- ja RGT-luokitelluilla autoilla sekä vanhan N4-ryhmän autoilla. Toksport-talli järjestää omaa matalan kynnyksen sarjaa nimeltä *Clio Trophy by Toksport WRT*, jossa ajetaan Renault Clio Rally5 -autoilla. Lisäksi alle 28-vuotiaille kuljettajille järjestetään valikoiduissa EM-ralleissa *ERC-Michelin Talent Factory* -sarjaa, jossa ajetaan Michelinin renkailla varustetuilla Rally2-autoilla.

### Kilpailuformaatti

Lukuun ottamatta koronaviruspandemian sotkemaa kautta 2020 EM-sarja on koostunut vuodesta 2017 lähtien kahdeksasta eri puolilla Eurooppaa järjestettävästä rallikilpailusta, joista noin puolet ajetaan asfaltti- ja puolet sorateillä. Yksittäisten rallien tulosten perusteella kilpailijoille jaetaan EM-pisteitä, ja kauden päätyttyä eniten pisteitä kerännyt kuljettaja, kartanlukija ja talli kruunataan Euroopan mestareiksi. ERC-, ERC3- ja ERC4-luokissa yhteispisteisiin huomioidaan seitsemän parasta kilpailua, junioreiden EM-sarjassa viisi parasta.

Siinä missä MM-sarjassa kilpailutapahtumat kestävät valmisteluineen ja nuotituksineen noin viikon, EM-sarjan rallit ovat huomattavasti lyhyempiä: ne kestävät vain neljä päivää eli käytännössä torstaista sunnuntaihin. Ensimmäiset puolitoista päivää on varattu nuotitukselle, jonka jälkeen perjantaina järjestetään testierikoiskoe. Rally2-kilpailijat ajavat sen ensin kaksi kertaa läpi vapaana harjoituksena ja kolmannella kerralla aika-ajona, jonka tulosten perusteella kilpailijat saavat valita lähtöpaikkansa rallin ensimmäiseen varsinaiseen kilpailupäivään. Muut kilpailijat ajavat aika-ajon jälkeen oman shakedowninsa. Perjantai päättyy yleensä rallin viralliseen lähtöseremoniaan ja mahdollisesti lyhyeen yleisöerikoiskokeeseen.

Lauantai ja sunnuntai ovat varsinaiset kilpailupäivät. Kaudesta 2022 lähtien EM-rallit päättyvät sunnuntaina ajettavaan Power Stage -erikoiskokeeseen, josta jaetaan bonuspisteitä EM-sarjaan. Power Stage -pisteet korvasivat kahdella aiemmalla kaudella jaetut päiväkohtaiset bonuspisteet. Alla olevassa taulukossa on kerrottu, miten EM-pisteet ralleista jaetaan.

Ralleista jaettavat EM-pisteet| Sija | 1. | 2. | 3. | 4. | 5. | 6. | 7. | 8. | 9. | 10. | 11. | 12. | 13. | 14. | 15. |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| *Rallin lopputulokset* |
| **Pisteet** | 30 | 24 | 21 | 19 | 17 | 15 | 13 | 11 | 9 | 7 | 5 | 4 | 3 | 2 | 1 |
| *Bonuspisteet Power Stagen nopeimmille* |
| **Pisteet** | 5 | 4 | 3 | 2 | 1 |

### Televisiointi

Kaudelle 2022 sarjan promoottoriksi tuli myös MM-sarjan promoottorina toimiva WRC Promoter GmbH -yhtiö, minkä johdosta vuodesta 2022 lähtien EM-rallien kaikki erikoiskokeet on striimattu maailmanlaajuisesti suorana WRC+-palvelussa. Suomessa sarjan televisio-oikeudet hankkinut C More näyttää kaikki erikoiskokeet suorana kanavillaan ja suoratoistopalvelussaan.

Euroopan mestarit
-----------------

### Kuljettajat

| Kausi | Euroopan mestari | Auto(t) | Kartanlukija(t) |
| --- | --- | --- | --- |
| 1953 | Saksa Helmut Polensky | Porsche 356 Coupé  Fiat 1100 | Saksa Walter Schlüter, Belgia Gilberte Thirion |
| 1954 | Saksa Walter Schlüter | DKW F91 | Saksa Heinz Schellhaas, Norja Leif Nyborg, Saksa Siegfried Eikelmann |
| 1955 | Saksa Werner Engel | Mercedes-Benz 220  Mercedes-Benz 300SL | Saksa Heinz Straub, Saksa Gilbert Ambrecht, Saksa Helmut Rathjen, Norja Leif Nyborg |
| 1956 | Saksa Walter Schock | Mercedes-Benz 300SL  Mercedes-Benz 220 | Saksa Rolf Moll |
| 1957 | Saksa Ruprecht Hopfen | Saab 93  Borgward Isabella | Saksa Horst Boes, Saksa Kurt van Loesch, Saksa Wolf-Dieter Mantzel ym. |
| 1958 | Ruotsi Gunnar Andersson | Volvo PV444  Volvo PV544 | Norja Nils Fredrik Grøndal, Ruotsi Walter Karlsson, Ruotsi Wouter Elbers, Ruotsi Mike Widell, Ruotsi Niels Peder Elleman-Jacobsen |
| 1959 | Ranska Paul Coltelloni | Citroën ID 19  Citroën DS 19 | Ranska Henri Marang, Ranska Claude Desrosiers, Norja Finn H. Kopperud, Ranska Georges Houel ym. |
| 1960 | Saksa Walter Schock | Mercedes-Benz 220 | Saksa Rolf Moll |
| 1961 | Saksa Hans-Joachim Walter | Porsche 356 | Saksa Hans Wencher, Saksa Ewald Stock, Saksa Paul Ernst Strähle, Iso-Britannia John Sprinzel |
| 1962 | Saksa Eugen Böhringer | Mercedes-Benz 220 SE | Saksa Peter Lang, Saksa Hermann Eger, Iso-Britannia Brian Culcheth |
| 1963 | Ruotsi Gunnar Andersson | Volvo 122  Volvo PV544 | Ruotsi Gunnar Häggbom, Ruotsi Walter Karlsson, Ruotsi Lennart Berggren, Iso-Britannia Johns Douglas |
| 1964 | Ruotsi Tom Trana | Volvo PV544 | Ruotsi Gunnar Thermanius, Ruotsi Sune Lindström |
| 1965 | Suomi Rauno Aaltonen | BMC Mini Cooper | Iso-Britannia Tony Ambrose, Suomi Anssi Järvi |
| 1966 | Ruotsi Lillebror Nasenius *(Ryhmä 1)* | Opel Rekord | Ruotsi Bengt Frodin, Ruotsi Fergus Sager |
| Puola Sobiesław Zasada *(Ryhmä 2)* | Steyr-Puch 650 TR | Puola Ewa Zasada, Puola Kazimierz Osiński |
| Saksa Günter Klass *(Ryhmä 3)* | Porsche 911 | Saksa Rolf Wütherich, Ranska Robert Buchet |
| 1967 | Puola Sobiesław Zasada *(Ryhmä 1)* | Porsche 911 SPorsche 912Lancia Fulvia Coupé HF | Puola Jerzy Dobrzański, Puola Ryszard Nowicki, Puola Ewa Zasada, Puola Zenon Leszczuk, Puola Eugeniusz Pach, Puola Kazimierz Osiński |
| Ruotsi Bengt Söderström *(Ryhmä 2)* | Ford Cortina | Ruotsi Gunnar Palm |
| Iso-Britannia Vic Elford *(Ryhmä 3)* | Porsche 911 | Iso-Britannia David Stone |
| 1968 | Suomi Pauli Toivonen | Porsche 911 T | Suomi Martti Tiukkanen, Suomi Martti Kolari, Suomi Urpo Vihervaara |
| 1969 | Ruotsi Harry Källström | Lancia Fulvia | Ruotsi Gunnar Häggbom |
| 1970 | Ranska Jean-Claude Andruet | Alpine-Renault A110 | Ranska Michèle Veron, Ranska Michel Vial Iso-Britannia David Stone, Ranska José Behra |
| 1971 | Puola Sobiesław Zasada | BMW 2002 Ti | Puola Marian Bień, Puola Andrzej Jaroszewicz, Puola Ewa Zasada, Puola Riszard Nowicki, Alankomaat Nicolas Koob |
| 1972 | Italia Raffaele Pinto | Fiat 124 Sport Spider | Italia Gino Macaluso |
| 1973 | Italia Sandro Munari | Lancia Fulvia 1.6 Coupé HFLancia Stratos HF | Italia Mario Mannucci |
| 1974 | Saksa Walter Röhrl | Opel Ascona 1.9 SR | Saksa Jochen Berger, Ruotsi Lars Carlsson |
| 1975 | Italia Maurizio Verini | Fiat 124 Abarth | Italia Francesco Rosetti |
| 1976 | Ranska Bernard Darniche | Lancia Stratos HF | Ranska Alain Mahé, Saksa Willi-Peter Pitz |
| 1977 | Ranska Bernard Darniche | Lancia Stratos HF | Ranska Alain Mahé |
| 1978 | Italia Antonio Carello | Lancia Stratos HF | Italia Maurizio Perissinot |
| 1979 | Saksa Jochi Kleint | Opel AsconaOpel Kadett | Saksa Gunter Wanger |
| 1980 | Espanja Antonio Zanini | Porsche 911 SCFord Escort RS 1800 MKII | Espanja Jordi Sabater, Espanja Manuel Perucho Vidal,Portugali Miguel Oliveira |
| 1981 | Italia Adartico Vudafieri | Fiat 131 Abarth | Italia Arnaldo Bernacchini |
| 1982 | Italia Antonio Fassina | Opel Ascona 400 | Italia Roberto Dalpozzo |
| 1983 | Italia Miki Biasion | Lancia 037 | Italia Tiziano Silviero |
| 1984 | Italia Carlo Capone | Lancia 037 | Yhdysvallat Sergio Cresto |
| 1985 | Italia Dario Cerrato | Lancia 037 | Italia Giuseppe Cerri |
| 1986 | Italia Fabrizio Tabaton | Lancia Delta S4 | Italia Luciano Tedeschini |
| 1987 | Italia Dario Cerrato | Lancia Delta HF 4WD | Italia Giuseppe Cerri |
| 1988 | Italia Fabrizio Tabaton | Lancia Delta HF 4WDLancia Delta Integrale | Italia Luciano Tedeschini |
| 1989 | Ranska Yves Loubet | Lancia Delta Integrale | Ranska Jean-Marc Andrié |
| 1990 | Belgia Robert Droogmans | Lancia Delta Integrale 16V | Belgia Ronny Joosten |
| 1991 | Italia Piero Liatti | Lancia Delta Integrale 16V | Italia Luciano Tedeschini |
| 1992 | Saksa Erwin Weber | Mitsubishi Galant VR-4 | Saksa Manfred Hiemer |
| 1993 | Ranska Pierre-César Baroni | Lancia Delta HF IntegraleFord Escort RS Cosworth | Ranska Denis Giraudet |
| 1994 | Belgia Patrick Snijers | Ford Escort RS Cosworth | Belgia Dany Colebunders |
| 1995 | Italia Enrico Bertone | Toyota Celica Turbo 4WD | Italia Massimo Chiapponi |
| 1996 | Saksa Armin Schwarz | Toyota Celica GT-Four | Ranska Denis Giraudet |
| 1997 | Puola Krzysztof Hołowczyc | Subaru Impreza 555 | Puola Maciej Wisławski |
| 1998 | Italia Andrea Navarra | Subaru Impreza 555 | Italia Renzo Casazza, Italia Alessandra Materazzetti |
| 1999 | Italia Enrico Bertone | Renault Maxi Mégane | Italia Massimo Chiapponi, Italia Nicola Arena, Italia Fulvio Florean, Slovakia Michal Koči |
| 2000 | Tanska Henrik Lundgaard | Toyota Corolla WRC | Tanska Jens-Christian Anker |
| 2001 | Saksa Armin Kremer | Toyota Corolla WRC | Saksa Fred Berssen |
| 2002 | Italia Renato Travaglia | Peugeot 206 WRC | Italia Flavio Zanella |
| 2003 | Belgia Bruno Thiry | Peugeot 206 WRC | Belgia Jean-Marc Fortin |
| 2004 | Ranska Simon Jean-Joseph | Renault Clio S1600 | Ranska Jack Boyère |
| 2005 | Italia Renato Travaglia | Renault Clio S1600Mitsubishi Lancer Evo VII | Italia Flavio Zanella |
| 2006 | Italia Giandomenico Basso | Fiat Abarth Punto S2000 | Italia Mitia Dotta |
| 2007 | Ranska Simon Jean-Joseph | Citroën C2 S1600Citroën C2 R2 | Ranska Jack Boyère |
| 2008 | Italia Luca Rossetti | Peugeot 207 S2000 | Italia Matteo Chiarcossi |
| 2009 | Italia Giandomenico Basso | Fiat Abarth Punto S2000 | Italia Mitia Dotta |
| 2010 | Italia Luca Rossetti | Fiat Abarth Punto S2000 | Italia Matteo Chiarcossi |
| 2011 | Italia Luca Rossetti | Fiat Abarth Punto S2000 | Italia Matteo Chiarcossi |
| 2012 | Suomi Juho Hänninen | Škoda Fabia S2000 | Suomi Mikko Markkula |
| 2013 | Tšekki Jan Kopecký | Škoda Fabia S2000 | Tšekki Pavel Dresler |
| 2014 | Suomi Esapekka Lappi | Škoda Fabia S2000 | Suomi Janne Ferm |
| 2015 | Puola Kajetan Kajetanowicz | Ford Fiesta R5 | Puola Jarosław Baran |
| 2016 | Puola Kajetan Kajetanowicz | Ford Fiesta R5 | Puola Jarosław Baran |
| 2017 | Puola Kajetan Kajetanowicz | Ford Fiesta R5 | Puola Jarosław Baran |
| 2018 | Venäjä Aleksei Lukjanuk | Ford Fiesta R5 | Venäjä Aleksei Arnautov |
| 2019 | Iso-Britannia Chris Ingram | Škoda Fabia R5Škoda Fabia R5 evo | Iso-Britannia Ross Whittock |
| 2020 | Venäjä Aleksei Lukjanuk | Citroën C3 R5 | Venäjä Dmitri Jeremejev, Venäjä Aleksei Arnautov |
| 2021 | Norja Andreas Mikkelsen | Škoda Fabia Rally2 evo | Norja Ola Fløene, Ruotsi Jonas Andersson, Iso-Britannia Elliott Edmondson |
| 2022 | Espanja Efrén Llarena | Škoda Fabia Rally2 evo | Espanja Sara Fernández |
|

Lähde:

Lähteet
-------

1. 1 2 3  Hans-Christoph Memel: The history of the European Rally Championship *Rally-ERC.com*.  28.1.2011.  Arkistoitu 7.6.2016.  (englanniksi)
2. 1 2 3 4  ERC Seasons *eWRC-Results.com*. Viitattu 27.5.2022. (englanniksi)
3. ↑  Season 1998 ERC *eWRC-Results.com*. Viitattu 27.5.2022. (englanniksi)
4. ↑  David Evans: Q & A: Eurosport on IRC/ERC plan *Autosport.com*.  9.10.2012. Viitattu 27.5.2022. (englanniksi)
5. ↑  ERC Refresher: How points will be scored in 2020 *Rally-ERC.com*.  4.7.2020.  Arkistoitu 26.4.2021. Viitattu 22.3.2022. (englanniksi)
6. 1 2 3 4 5  How the ERC works *fiaerc.com*.  5.3.2022. Viitattu 22.3.2022. (englanniksi)
7. ↑  ERC excitement added to to WRC+ *fiaerc.com*.  8.12.2021. Viitattu 22.3.2022. (englanniksi)
8. ↑  EM-ralli *C More*. Viitattu 22.3.2022.
9. ↑  Jack Benyon: Kajetan Kajetanowicz wins third European Rally Championship title *autosport.com*.  8.10.2017. Viitattu 3.8.2023. (englanniksi)
10. ↑  ERC Champions 1953 - 2022 *fiaerc.com*. Viitattu 25.5.2023. (englanniksi)